b'\n_START_ARTICLE_\n\xca\xbfAbd All\xc4\x81h ibn az-Zubayr\n_START_SECTION_\nBakgrunn\n_START_PARAGRAPH_\nHans foreldre var az-Zubayr ibn al-\xca\xbfAww\xc4\x81m og Asm\xc4\x81\xca\xbf bint Ab\xc5\xab Bakr, datteren til den f\xc3\xb8rste kalifen Ab\xc5\xab Bakr. Slik var han ogs\xc3\xa5 nev\xc3\xb8en til \xca\xbf\xc4\x80\xca\xbei\xc5\xa1a, en annen av Ab\xc5\xab Bakrs d\xc3\xb8tre og Profeten Mu\xe1\xb8\xa5ammads tredje kone. _NEWLINE_Ibn az-Zubayr var et medlem av Ban\xc5\xab Asad-stammen.\n_START_SECTION_\nStridsmann\n_START_PARAGRAPH_\nDa han var ung tok han del i flere felttog mot det bysantinske og det sasanidiske riket. Han deltok i marsjen til Sbeitla i dagens Tunisia, som var den selverkl\xc3\xa6rte keiseren Gregor Patriarkens hovedstad. Keiser Gregor ble beseiret og drept i slaget ved Sufetula i 647. _NEWLINE_Ibn az-Zubayr tok ikke del i politikken i regjeringstiden til Mu\xca\xbf\xc4\x81wiyah I, men da Yaz\xc4\xabd I overtok som kalif nektet han \xc3\xa5 sverge troskap til den nye herskeren. En av hans st\xc3\xb8ttespillere, Muslim ibn \xc5\xa0ih\xc4\x81b, var faren til Ibn \xc5\xa0ih\xc4\x81b az-Zuhr\xc4\xab, som ble en ber\xc3\xb8mt skriftl\xc3\xa6rd.\n_START_SECTION_\nKalif\n_START_PARAGRAPH_\nEtter at al-Husayn ibn \xca\xbfAl\xc4\xab ble drept i slaget ved Karbala i 680 dro Ibn az-Zubayr tilbake til al-\xe1\xb8\xa4i\xc7\xa7\xc4\x81z, hvor han erkl\xc3\xa6rte seg som rettmessig kalif og begynte \xc3\xa5 skaffe seg st\xc3\xb8ttespillere. Siden befestet han makta si ved \xc3\xa5 sende en guvern\xc3\xb8r til al-K\xc5\xabfah. Kort tid etter skaffet han seg makta i dagens Irak, det s\xc3\xb8rlige Arabia, mesteparten av Syria og deler av Egypt. Han n\xc3\xb8t godt av den store misn\xc3\xb8yen blant befolkningen mot umayyadenes styre. _NEWLINE_Yaz\xc4\xabd fors\xc3\xb8kte \xc3\xa5 sl\xc3\xa5 ned \xca\xbfAbd All\xc4\x81hs oppr\xc3\xb8r ved \xc3\xa5 invadere al-\xe1\xb8\xa4i\xc7\xa7\xc4\x81z, og han erobret al-Mad\xc4\xabnah etter det blodige slaget ved al-Harrah etter f\xc3\xb8rst \xc3\xa5 ha beleiret Makkah, mens hans plutselige d\xc3\xb8d i 683 ble slutten p\xc3\xa5 felttoget og f\xc3\xb8rte umayyaderiket inn i kaos p\xc3\xa5 grunn  av borgerkrigen som br\xc3\xb8t ut._NEWLINE_Dette delte det islamske riket i to deler styrt av to forskjellige kalifer, men s\xc3\xa5 snart umayyadenes borgerkrig hadde endt gjenerobret de Ibn az-Zubayrs deler av Egypt og Syria, og p\xc3\xa5 grunn av kharijittenes oppr\xc3\xb8r i Irak ble Ibn az-Zubayrs rike redusert til al-\xe1\xb8\xa4i\xc7\xa7\xc4\x81z.\n_START_SECTION_\nD\xc3\xb8d\n_START_PARAGRAPH_\nIbn az-Zubayr ble endelig beseiret av \xca\xbfAbd al-Malik, som sendte al-\xe1\xb8\xa4a\xc7\xa7\xc7\xa7\xc4\x81\xc7\xa7 ibn Y\xc5\xabsuf for \xc3\xa5 gjenforene det islamske riket. Al-\xe1\xb8\xa4a\xc7\xa7\xc7\xa7\xc4\x81\xc7\xa7 beseiret og drepte Ibn az-Zubayr p\xc3\xa5 slagmarken i 692, og gjenforente slik det umayyadiske riket. Etter \xc3\xa5 ha blitt drept ble han halshugget, og kroppen hans ble korsfestet.'